  Виталий Пронин Ашальчи Оки 1960-тӥ аръёсыТуннэ, 4-тӥ оштолэзе, тырме 120 ар нырысетӥ удмурт нылкышно кылбурчи Ашальчи Оки (Лина Векшина) вордӥськем дырысен. Ашальчи Окилы сӥзьыса, «Удмурт Кенеш» огазеяськон арлы быдэ бадӟым ужрадъёс ортчытъя, нош 1994-тӥ арысен кутскыса, удмурт кылэз но культураез азинтонэ трос кужымзэс сётӥсь, мукетъёс понна адӟем карымон луись нылкышноосты Ашальчи Оки нимо йӧскалык премиен пусйылэ. Нош Алнаш но Грак палъёсын кылдытэмын вал асьсэлэн ёрос премиоссы. Ашальчи Окилы сӥзем элькун ужрад пӧртэм интыосын радъяськылэ. Кылем арын со ортчиз Алнашын - отын кема аръёс ӵоже улӥз но ужаз Ашальчи Оки. Кӧня ке ар талэсь азьло вал Юкаменскын - отысь Л. Векшиналэн И. Карачёв кузпалыз вал, егит семья, Алнаше выжытозяз, кӧня ке ар улӥз Юкаменскын. Бадӟым ужрадъёс вал Пичи Пурга ёросысь Брангуртын, Удмурт кун университетын но мукет интыосын. Таяз арын Ашальчи лыдӟонъёс ортчо Гракын - Ашальчи Окилэн вордскем палъёсаз. Ёрос культурая юртэ поэтессалэн вордӥськем нуналаз быдэс элькунысьтымы 300 пала адямиос лыктӥзы: со нимо-дано тодосчиос, дышетӥсьёс, дышетскисьёс, культура удысын ужасьёс, А. Оки нимо йӧскалык премилэн азьвыл но выль лауреатъёсыз но дано гожъяськисьмылэн ӵыжы-выжыосыз. Калык адӟоз А. Оки сярысь сценкаосты, тодозы улонысьтыз куд-ог учыръёссэ, кылоз кулбуръёссэ но солэн чуръёсызъя гожтэм кырӟанъёсты. Елена Рябина  